Οδηγός αίτησης για συμπαραγωγές του EBA

Αυτός ο οδηγός σχεδιάστηκε για να δώσει περισσότερες πληροφορίες σχετικά με την Ανοιχτή Πρόσκληση για συμπαραγωγές του Europe Beyond Access.

* Ενότητα 1: Πληροφορίες για το Europe Beyond Access (EBA)
* Ενότητα 2: Συχνές ερωτήσεις
* Ενότητα 3: Οδηγός για τις ερωτήσεις στη φόρμα της αίτησης.

# **1. Σχετικά με το Europe Beyond Access**

Το Europe Beyond Access είναι το μεγαλύτερο διακρατικό πρόγραμμα παγκοσμίως που υποστηρίζει ανάπηρους/-ες ή/και κωφούς/-ές καλλιτέχνες για να καταρρίψουν τα τείχη στους τομείς του σύγχρονου χορού και θεάτρου και να γίνουν οι επόμενοι καλλιτεχνικοί ηγέτες της Ευρώπης.

Το δίκτυο του Europe Beyond Access αποτελείται από δέκα κορυφαίους ευρωπαϊκούς οργανισμούς χορού και παραστατικών τεχνών.

* Skånes Dansteater (Σουηδία)
* Holland Dance Festival (Ολλανδία)
* Στέγη Ιδρύματος Ωνάση (Ελλάδα)
* Oriente Occidente (Ιταλία)
* Kampnagel – Internationales Zentrum für schönere Künste (Γερμανία)
* CODA Oslo International Dance Festival (Νορβηγία)
* Centrum Kultury ZAMEK (Πολωνία)
* Project Arts Centre (Ιρλανδία)
* Mercat de les Flors (Ισπανία)
* Culturgest – Fundação CGD (Πορτογαλία)

Μπορείτε να μάθετε περισσότερα για το πρόγραμμα και τους συνεργαζόμενους φορείς στην ιστοσελίδα [www.EuropeBeyondAccess.com](http://www.EuropeBeyondAccess.com).

# **2. Συχνές ερωτήσεις**

## **Είμαι ανεξάρτητος καλλιτέχνης που κάνω σόλο δουλειές και δεν έχω παραγωγό ή υποστήριξη παραγωγής; Μπορώ, παρ’ όλα αυτά, να υποβάλω αίτηση;**

Ναι.

Ακόμα κι αν δεν έχετε μόνιμο παραγωγό ή υποστήριξη παραγωγής, μπορείτε να υποβάλετε αίτηση. Θα πρέπει να συμπεριλάβετε το κόστος για την πρόσληψη παραγωγού και την υποστήριξη της παραγωγής στον εκτιμώμενο προϋπολογισμό σας. Το πρόγραμμα συμπαραγωγών του EBA παρέχει οικονομική ενίσχυση, αλλά δεν θα είμαστε εμείς οι παραγωγοί του έργου σας. Μπορεί να είμαστε σε θέση να βοηθήσουμε με άλλον τρόπο, όπως χώρο για πρόβες. Αυτό μπορεί να συζητηθεί κατά τη δεύτερη φάση της αίτησης.

## **Είμαι χορευτής σε μια ομάδα και δεν έχω κάνει ποτέ στο παρελθόν έργο ως επικεφαλής καλλιτέχνης, αλλά θέλω να υποβάλω αίτηση. Μπορώ να υποβάλω αίτηση;**

Όχι.

Οι συμπαραγωγές της EBA αφορούν κυρίως καλλιτέχνες που έχουν εμπειρία στη δημιουργία έργων, σε τοπικό, εθνικό ή διεθνές πλαίσιο. Οι εργαστηριακοί κύκλοι (Lab Cycles) ή οι καλλιτεχνικές φιλοξενίες (Residencies) του ΕΒΑ μπορεί να είναι πιο κατάλληλες για αυτό το σημείο της καριέρας σας.

## **Έχω περισσότερες από μία ιδέες. Μπορώ να κάνω περισσότερες από μία αιτήσεις;**

Όχι.

Αναμένουμε μεγάλο αριθμό αιτήσεων για συμπαραγωγές και γι' αυτό περιορίζουμε τις εκδηλώσεις ενδιαφέροντος σε μία μόνο ανά καλλιτέχνη ή ομάδα.

## **Τι πρέπει να προβλέψω στο πρότζεκτ μου; Τι πρέπει να συμπεριλάβω ως συνολικό κόστος του έργου;**

Στην εκδήλωση ενδιαφέροντος, θα πρέπει να κάνετε έναν εκτιμώμενο προϋπολογισμό των συνολικών εσόδων και δαπανών που σχετίζονται με την περίοδο παραγωγής και τις παραστάσεις. Σε αυτή τη φάση, δεν χρειάζεται να δώσετε μια επακριβή ή τελική λίστα. Απλώς αυτό θα μας δώσει μια ιδέα για την κλίμακα και τη δυνατότητα υλοποίησης του έργου σας και θα μας βοηθήσει να εξετάσουμε και να αντιστοιχίσουμε τους πόρους και τα ενδιαφέροντα των δυνητικών συνεργαζόμενων φορέων με το έργο σας.

Εάν η αίτησή σας επιλεγεί και προκριθείτε στη 2η φάση, ο προϋπολογισμός της παραγωγής σας θα εξεταστεί τότε λεπτομερέστερα μαζί σας. Θα πρέπει να τον συμπεριλάβετε στην τελική αίτηση.

Ως συμπαραγωγοί, οι φορείς που θα συνεργαστούν μεταξύ τους, θα πρέπει να παρουσιάσουν το έργο της επιλογής τους στους χώρους, τα φεστιβάλ ή στον προγραμματισμό τους. Θα πληρώσουν ξεχωριστή αμοιβή για αυτό, αλλά η αμοιβή θα αποτελέσει αντικείμενο διαπραγμάτευσης κατά τη 2η φάση, καθώς πρέπει να είναι προσιτή για όλους τους φορείς που θα αποφασίσουν να συνεργαστούν.

Οι συνεργαζόμενοι φορείς σε κάθε συμπαραγωγή καλύπτουν επιπλέον τα έξοδα μετακίνησης και διαμονής για την παρουσίαση του έργου σας στους χώρους και τα φεστιβάλ τους.

Να έχετε υπόψη ότι μια συμπαραγωγή του ΕΒΑ δεν εγγυάται περαιτέρω δυνατότητες παρουσίασης, πέραν των αρχικών.

## **Έχω ήδη συμπαραγωγούς και κάποια χρηματοδότηση από τον εθνικό μου φορέα χρηματοδότησης. Δικαιούμαι να υποβάλω αίτηση;**

Ναι.

Στην εκδήλωση ενδιαφέροντος, παρακαλούμε να αναφέρετε την ήδη εξασφαλισμένη υποστήριξη και τυχόν όρους που συνδέονται με αυτήν. Μπορείτε να το χρησιμοποιήσετε ως ενίσχυση για ένα έργο που έχει άλλους συμπαραγωγούς και άλλη χρηματοδότηση.

## **Θα χρειαστώ μεγαλύτερη χρηματοδότηση για την υλοποίηση του έργου μου, αλλά δεν έχω υποβάλει ακόμη αίτηση στον εθνικό μου φορέα χρηματοδότησης. Δικαιούμαι να υποβάλω αίτηση;**

Ναι.

Στην εκδήλωση ενδιαφέροντος, πρέπει να μας πείτε ότι θα υποβάλετε αίτηση για πρόσθετη χρηματοδότηση. Θα πρέπει επίσης να μας πείτε αν έχετε χρηματοδοτηθεί στο παρελθόν από τον εθνικό φορέα χρηματοδότησης, καθώς αυτό θα μας βοηθήσει να κρίνουμε τις πιθανότητες επιτυχίας αυτής της αίτησής σας.

## **Θέλω να συνεργαστώ με άλλους καλλιτέχνες. Πώς μπορώ να πληρώσω την αμοιβή τους;**

Οι αμοιβές όλων των καλλιτεχνών με τους οποίους θα συνεργαστείτε θα πρέπει να συμπεριληφθούν στον συνολικό σας προϋπολογισμό.

Ο προϋπολογισμός σας θα πρέπει να προβλέπει δίκαιες και νόμιμες αμοιβές για τα πλαίσια της χώρας σας. Πρέπει επίσης να προβλέψετε μια δίκαιη αμοιβή και για εσάς προσωπικά.

Θα πρέπει επίσης να πληρώσετε από τον προϋπολογισμό αυτόν τους όποιους φόρους και ασφαλιστικές εισφορές προβλέπονται για τους καλλιτέχνες με τους οποίους συνεργάζεστε.

Στην επόμενη φάση της αίτησης, θα πρέπει να δείξετε πώς έχετε υπολογίσει τις αμοιβές για τους συμμετέχοντες καλλιτέχνες.

## **Οι συνεργάτες μου και εγώ έχουμε πρόσθετες απαιτήσεις πρόσβασης. Πώς μπορώ να πληρώσω για αυτές;**

Ο συνολικός σας προϋπολογισμός θα πρέπει να περιλαμβάνει τα έξοδα πρόσβασης που απαιτούνται από την ομάδα για την ανάπτυξη και τη δημιουργία του έργου σας. Για παράδειγμα, αν χρειάζεστε διερμηνείς νοηματικής γλώσσας για το διάστημα των προβών και της περιοδείας σας, θα πρέπει να συμπεριλάβετε αυτές τις δαπάνες στο συνολικό ποσό.

## **Εάν η αίτησή μου δεν είναι επιτυχής, θα υπάρξουν από εσάς κάποια σχόλια με παρατηρήσεις ή υποδείξεις;**

Αναμένουμε μεγάλο αριθμό εκδηλώσεων ενδιαφέροντος (1η φάση). Είναι απίθανο να μπορέσουμε να δώσουμε μεμονωμένες αναλυτικές απαντήσεις για τα πρότζεκτ που δεν θα προκριθούν στην επόμενη φάση. Ωστόσο, ενδέχεται να είμαστε σε θέση να συγκεντρώσουμε κάποια γενικότερα σχόλια που θα κοινοποιηθούν σε όσους και όσες κάνουν αίτηση στην 1η φάση.

Εάν προκριθείτε στη 2η φάση, αλλά τελικά δεν επιλεγείτε για συμπαραγωγή, θα λάβετε εξατομικευμένα σχόλια. Μπορούμε επίσης να σας δώσουμε συμβουλές σχετικά με εναλλακτικούς τρόπους χρηματοδότησης του έργου σας.

## **Τι πρέπει να κάνω αν έχω μια ερώτηση που δεν απαντάται εδώ;**

Μπορείτε να υποβάλετε ερωτήσεις με δύο τρόπους. Οι ερωτήσεις πρέπει να υποβληθούν πριν από τις 4 Απριλίου 2024.

* Μπορείτε να παρακολουθήσετε το ενημερωτικό webinar για τους αιτούντες και τις αιτούσες στις 4 Απριλίου και ώρα 3:00 μ.μ.:

[Δηλώστε συμμετοχή στο webinar εδώ.](https://zoom.us/webinar/register/WN_QmeCptPxSBeOSGGpenTjSQ)

Εκεί μπορείτε να θέσετε την ερώτησή σας ζωντανά ή στο chat.

Θα προσπαθήσουμε να απαντήσουμε άμεσα στις ερωτήσεις, αλλά ενδέχεται να χρειαστούμε περισσότερο χρόνο για να εξετάσουμε την ερώτησή σας.

* Μπορείτε επίσης να μας στείλετε email στη διεύθυνση [info@EuropeBeyondAccess.com](file:///C:\Users\c.giakoumakis\Downloads\info@EuropeBeyondAccess.com).

Για ερωτήσεις που υποβάλλονται μέσω email και για πιο σύνθετες ερωτήσεις από το webinar, θα χρειαστούμε κάποιον χρόνο για να τις εξετάσουμε. Θα δημοσιεύσουμε τις απαντήσεις σε όλες τις ερωτήσεις στην ιστοσελίδα του EBA στις 29 Απριλίου.

# **3. Οδηγός για τις ερωτήσεις στη φόρμα της αίτησης**

## **Ε1. Παρακαλούμε να παρουσιάσετε τον εαυτό σας ή την ομάδα σας ως καλλιτέχνη ή καλλιτεχνική οντότητα. Αναφέρετε κάποιες πληροφορίες για τα προηγούμενα έργα σας και τι έχετε βιώσει και καταφέρει μέχρι τώρα. Παρακαλείστε να συμπεριλάβετε σύνδεσμο σε ιστότοπο, φυλλάδιο ή οποιοδήποτε μέσο που παρουσιάζει τα προηγούμενα έργα σας.**

(Όριο: 300 λέξεις ή 2-λεπτο αρχείο βίντεο/ήχου)

* Εδώ θέλουμε να μάθουμε τι εμπειρία έχετε στη δημιουργία έργων.
* Θα χρησιμοποιήσουμε αυτές τις πληροφορίες προκειμένου να μάθουμε για καλλιτέχνες και ομάδες που δεν γνωρίζουμε ήδη.
* Θα χρησιμοποιήσουμε επίσης αυτές τις πληροφορίες για να μάθουμε αν έχετε τη σχετική εμπειρία να διευθύνετε το έργο που προτείνετε.
* Θέλουμε να συμπεριλάβετε πληροφορίες σχετικά με τον εαυτό σας ως επικεφαλής καλλιτέχνη (ή καλλιτέχνες), για παράδειγμα το βιογραφικό σας. Αλλά θα πρέπει επίσης να συμπεριλάβετε εδώ πληροφορίες σχετικά με την ομάδα σας, εάν υποβάλετε αίτηση με ομάδα.
* Εάν προτείνετε να διευθύνετε το έργο σε συνεργασία με άλλους, ενημερώστε μας σχετικά εδώ.
* Πείτε μας εδώ και πόσο καιρό κάνετε έργα καθώς και για τα είδη των έργων που έχετε κάνει στο παρελθόν.
* Πρέπει να συμπεριλάβετε έναν ή δύο συνδέσμους σε ιστοσελίδες, κάποιο φυλλάδιο ή αρχείο βίντεο ή ήχου που να μας δείχνουν προηγούμενα έργα που έχετε κάνει. Θα δεχτούμε το πολύ δύο συνδέσμους. Βεβαιωθείτε ότι έχετε συμπεριλάβει τυχόν κωδικούς πρόσβασης, εάν είναι απαραίτητοι για την πρόσβαση στο βίντεο.

## **Ε2. Περιγράψτε τη δημιουργική πρόταση ή ιδέα που επιθυμείτε να υλοποιήσετε και για την οποία ζητάτε υποστήριξη.**

(Όριο: 300 λέξεις ή 2-λεπτο αρχείο βίντεο/ήχου)

* Εδώ θέλουμε να μας κάνετε να ενθουσιαστούμε με το πρότζεκτ σας.
* Πείτε μας για τη δημιουργική σας ιδέα.
* Θέλουμε να μάθουμε πώς θα είναι το έργο.
* Τι σας ενέπνευσε και ποιες ιδέες βρίσκονται πίσω από αυτό.
* Γιατί θέλετε να κάνετε αυτό το έργο τώρα και γιατί είναι σημαντικό για εσάς.
* Πώς θα διασφαλίσετε ότι το έργο σας θα είναι υψηλής καλλιτεχνικής ποιότητας;

## **Ε3. Εξηγήστε την προτεινόμενη προσέγγιση, μεθοδολογία ή δημιουργική διαδικασία για την υλοποίηση αυτής της ιδέας. Πώς σκοπεύετε να δώσετε ζωή σε αυτό το έργο;**

(Όριο: 300 λέξεις ή 2-λεπτο αρχείο βίντεο/ήχου)

* Θέλουμε να μάθουμε λεπτομέρειες για τη διαδικασία, την προσέγγιση, τις μεθόδους ή τους τρόπους εργασίας σας.
* Εδώ μπορείτε να περιγράψετε τις υπάρχουσες μεθόδους εργασίας σας αλλά και νέες που θα θέλατε να χρησιμοποιήσετε κατά τη διάρκεια αυτής της παραγωγής.

## **Ε4. Περιγράψτε λεπτομερώς πώς οραματίζεστε να παρουσιάσετε δημόσια την οριστική μορφή του έργου σας. Συζητήστε τη μορφή, το σκηνικό ή οποιεσδήποτε ειδικές πτυχές που σχετίζονται με την παρουσίασή του.**

(Όριο: 150 λέξεις ή 1 λεπτού αρχείο βίντεο/ήχου)

* Μας ενδιαφέρει το πώς θα αποδοθεί, θα διαμορφωθεί ή θα παρουσιαστεί το περιεχόμενο του έργου.
* Μπορεί να πρόκειται για παράσταση χορού σε ένα στούντιο ή black box, αλλά θα μπορούσε επίσης να έχει άλλη μορφή: για παράδειγμα, μια φωτογραφική έκθεση της δουλειάς των χορευτών, μια ταινία χορού, μια επιτελεστική ομιλία, ένα πρότζεκτ με κοινοτική συμμετοχή, ένα site-specific έργο, μια καθηλωτική εμπειρία, μια ηχητική εγκατάσταση, μια καλλιτεχνική παρέμβαση σε δημόσιο χώρο κ.λπ.
* Βοηθήστε μας να καταλάβουμε τι θα βιώσει το κοινό μας.

## **Ε5. Αναφέρετε τη συμμετοχή άλλων καλλιτεχνών και συνεργατών, όπως χορευτών, σκηνοθετών, συνθετών ή σχεδιαστών, στο έργο σας. Με πόσους συνεργάτες σκοπεύετε να δουλέψετε και τι ρόλους θα έχουν;**

(Όριο: 300 λέξεις ή 2-λεπτο αρχείο βίντεο/ήχου)

* Εδώ, θέλουμε να μάθουμε ποιοι θα είναι στην ομάδα που θα δημιουργήσει το έργο.
* Πείτε μας για τους ρόλους που απαιτούνται από το πρότζεκτ.
* Θα συνεργαστείτε με χορευτές και, αν ναι, με πόσους; Θα συνεργαστείτε με κάποιον κινηματογραφιστή ή φωτογράφο, για παράδειγμα; Αν δεν γνωρίζετε ήδη τις απαντήσεις σε όλες αυτές τις ερωτήσεις, δεν υπάρχει πρόβλημα. Αυτές είναι απλώς υποστηρικτικές ερωτήσεις.
* Βοηθήστε μας να κατανοήσουμε την ομάδα που θα δημιουργήσετε για να υλοποιήσετε το έργο σας.
* Εάν σχεδιάζετε ένα έργο που είναι εκτός της συνήθους πρακτικής σας ως επικεφαλής καλλιτέχνη, πείτε μας εδώ πώς θα σας υποστηρίξει η ομάδα σας στον νέο σας ρόλο.
* Για παράδειγμα, αν κάνετε ένα πολύ μεγαλύτερο έργο από ό,τι έχετε κάνει στο παρελθόν, υπάρχει κάποιος στην ομάδα σας στον οποίο μπορείτε να απευθυνθείτε για συμβουλές κατά τη διάρκεια του πρότζεκτ; Θα μπορούσατε να συμπεριλάβετε έναν ρόλο για έμπειρο δραματουργό ή μέντορα;
* Αν γνωρίζετε τους ανθρώπους με τους οποίους θέλετε να συνεργαστείτε, πείτε μας εδώ ποιοι είναι. Έχουν συμφωνήσει να συμμετάσχουν στο έργο, αν επιλεγείτε τελικά, ή είναι άτομα που θα θέλατε να τους ρωτήσετε;
* Αν δεν ξέρετε με ποιους θέλετε να συνεργαστείτε, πείτε μας πώς σκοπεύετε να συγκροτήσετε την ομάδα.

## **Ε6. Περιγράψτε τον τρόπο παραγωγής του έργου. Διαθέτετε ήδη παραγωγό, συμπαραγωγό ή υποστήριξη παραγωγής ή χρειάζεστε βοήθεια ως προς αυτό;**

(Όριο: 150 λέξεις ή 1 λεπτού αρχείο βίντεο/ήχου)

* Θέλουμε να αισθανόμαστε ασφαλείς ότι το έργο σας θα παραδοθεί εγκαίρως και εντός του συμφωνηθέντος προϋπολογισμού.
* Θέλουμε να μάθουμε περισσότερα για το πώς σκοπεύετε να κάνετε την παραγωγή του έργου σας και τι μπορεί να χρειαστείτε. Εάν έχετε ήδη παραγωγό ή υποστήριξη παραγωγής, τότε ενημερώστε μας σχετικά εδώ.
* Εάν δεν έχετε ήδη παραγωγό ή υποστήριξη παραγωγής, να μας το αναφέρετε εδώ και να μας πείτε πώς θα μπορούσατε να βρείτε κάποιον να σας βοηθήσει.
* Χρειάζεστε υποστήριξη για την εξεύρεση κάποιου που θα αναλάβει τη διαχείριση καθ' όλη τη διάρκεια της συνεργασίας (αυτό πρέπει να συμπεριληφθεί στον προϋπολογισμό σας); Εάν το έργο σας επιλεγεί, ενδεχομένως να μπορέσουμε να σας συνδέσουμε ή να σας προτείνουμε κάποιους παραγωγούς από τα δίκτυά μας ή να σας υποστηρίξουμε να βρείτε κάποιον.

## **Ε7. Δηλώστε το επίπεδο της χρηματοδοτικής συνεισφοράς από το Europe Beyond Access για το έργο σας.**

**α) Από 15.000 ευρώ έως 25.000 ευρώ**

**β) Από 25.000 έως 35.000 ευρώ**

**γ) Από 35.000 έως 40.000 ευρώ**

* Η υποστήριξη συμπαραγωγής του ΕΒΑ μπορεί να καλύψει μέρος ή το σύνολο του κόστους του έργου σας.
* Το ποσό αυτό θα πρέπει να είναι το συνολικό που απαιτείται ως συμπαραγωγή του EBA για την πραγματοποίηση του έργου.
* Τα πρότζεκτ που αναζητούν 15-25 χιλιάδες ευρώ θα χρειαστεί να έχουν την υποστήριξη και το ενδιαφέρον τουλάχιστον 2 συνεργαζόμενων φορέων.   
  Τα πρότζεκτ που αναζητούν 25-35 χιλιάδες ευρώ θα χρειαστεί να έχουν την υποστήριξη και το ενδιαφέρον τουλάχιστον 3 συνεργαζόμενων φορέων.   
  Τα πρότζεκτ που αναζητούν 35-40 χιλιάδες ευρώ θα χρειαστεί να έχουν την υποστήριξη και το ενδιαφέρον τουλάχιστον 4 συνεργαζόμενων φορέων.

Συνεπώς, ο ανταγωνισμός είναι υψηλότερος για τα μεγαλύτερα ποσά.

* Αναγνωρίζουμε ότι τα ποσά οικονομικής ενίσχυσης για συμπαραγωγή δεν είναι μεγάλα σε ορισμένα γεωγραφικά πλαίσια. Για παράδειγμα, στη Νορβηγία ή τη Σουηδία θα είναι δυνατή η δημιουργία μόνο μικρών έργων αν το EBA καταβάλει το πλήρες κόστος παραγωγής. Ωστόσο, σε άλλες χώρες αυτή η οικονομική ενίσχυση θα επιτρέψει πιο φιλόδοξα εγχειρήματα.

## **Ε8. Δώστε μια εκτίμηση των συνολικών εσόδων και δαπανών του έργου. Αυτό θα πρέπει να περιλαμβάνει τυχόν εξασφαλισμένα έσοδα ή προγραμματισμένες πηγές χρηματοδότησης.**

(Όριο: 150 λέξεις ή 1 λεπτού αρχείο βίντεο/ήχου)

* Εδώ θα θέλαμε να πάρουμε μια ιδέα για την κλίμακα του έργου σας.
* Τα έξοδα που θα μπορούσατε να συμπεριλάβετε (χωρίς να περιορίζονται σε αυτά) είναι οι αμοιβές οι δικές σας και των συνεργατών σας, η ενοικίαση χώρου πρόβας/στούντιο, τυχόν διαμονή και μετακινήσεις (για την περίοδο των προβών και της παραγωγής), αμοιβές για μέντορες ή εξωτερικούς συμβούλους (Œil Exterieur), υλικά και τυχόν ανάγκες πρόσβασης για εσάς και τους συνεργάτες σας.
* Για παράδειγμα, αν θέλετε να συνεργαστείτε με έναν χορευτή από άλλη χώρα, πρέπει να συμπεριλάβετε στον προϋπολογισμό τα έξοδα μετακίνησης, διαμονής και διατροφής για τις πρόβες. Ή αν συνεργάζεστε με έναν κινηματογραφιστή και χρειάζεται να νοικιάσετε εξοπλισμό, αυτό θα πρέπει να συμπεριληφθεί στο συνολικό ποσό.
* Οι συνεργαζόμενοι φορείς έχουν ξεχωριστό προϋπολογισμό για την πρόσβαση του κοινού – για παράδειγμα, εάν χρειαστεί, θα πληρώσουν για διερμηνεία στη νοηματική γλώσσα για το κοινό ή για υπότιτλους.

## **Ε9. Εάν απαιτούνται πρόσθετα χρηματικά ποσά για το έργο σας, ποιο είναι το σχέδιό σας για την εξεύρεσή τους; Έχετε άλλους συμπαραγωγούς ή σκοπεύετε να απευθυνθείτε σε εθνικούς φορείς χρηματοδότησης ή άλλες πηγές για υποστήριξη;**

(Όριο: 150 λέξεις ή 1 λεπτού αρχείο βίντεο/ήχου)

* Μπορεί να θέλετε να δημιουργήσετε ένα μεγαλύτερο και πιο φιλόδοξο έργο, που χρειάζεται μεγαλύτερη οικονομική ενίσχυση από αυτήν που προσφέρουν οι συνεργαζόμενοι φορείς του ΕΒΑ. Θέλουμε να ακούσουμε τα σχέδιά σας για την εξεύρεση αυτής της χρηματοδότησης.
* Θα θέλαμε επίσης να μάθουμε για τυχόν προηγούμενη εμπειρία σας στην εξεύρεση χρηματοδότησης.
* Εδώ επίσης μπορείτε να αναφέρετε τα δικά σας κεφάλαια (αν έχετε) που θέλετε να χρησιμοποιήσετε για τη χρηματοδότηση του έργου.
* Δεν απαιτείται πρόσθετη χρηματοδότηση (πέραν της συνεισφοράς του ΕΒΑ).